

VLADA REPUBLIKE HRVATSKE

Zagreb, 29. veljače 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi s prihvaćanjem Europske povelje o vjetru  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prijedlog

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11, 119/14, 93/16, 116/18 i 80/22), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ 2024. donijela

**Z A K L J U Č A K**

 1. Prihvaća se Europska povelja o vjetru, u tekstu koji je Vladi Republike Hrvatske dostavilo Ministarstvo gospodarstva i održivog razvoja aktom, KLASA: 970-01/24-03/1, URBROJ: 517-11-7-1-24-8, od 6. veljače 2024.

 2. Ovlašćuje se ministar gospodarstva i održivog razvoja da, u ime Vlade Republike Hrvatske, potpiše Povelju iz točke 1. ovoga Zaključka.

 3. Zadužuje se Ministarstvo gospodarstva i održivog razvoja za koordinaciju aktivnosti koje su potrebne za provedbu mjera iz Povelje iz točke 1. ovoga Zaključka.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Energija vjetra je obnovljiva, široko dostupna u EU-u i sigurna. Neophodna je za postizanje EU-ovih ciljeva u pogledu dekarbonizacije i osiguravanje čiste, cjenovno pristupačne i sigurne električne energije našim kućanstvima, industriji i sve više i prometnom sektoru. Širenje energije vjetra i vjetroenergetske industrije u EU-u omogućit će otvaranje kvalitetnih radnih mjesta i poboljšanje naše energetske sigurnosti.

Da bi se postigao EU-ov cilj da se do 2030. barem 42,5 % energije dobiva iz obnovljivih izvora, instalirani kapacitet od 204 GW u 2022. trebat će se do 2030. povećati na više od 500 GW[[1]](#footnote-1). Da bi se do 2050. postigla nulta neto stopa emisija, kapaciteti povezani s energijom vjetra na globalnoj razini trebali bi se do 2030. godišnje povećavati za barem 329 GW, što je više od četverostruko više od današnjih razina (75 GW)[[2]](#footnote-2).

Kako bi se brzo djelovalo, na razini EU potrebno je osigurati stabilan, održiv i konkurentan lanac opskrbe opremom za energiju vjetra te jasan i siguran portfelj pojekata.

Cilj [Europskog akcijskog plana za energiju vjetra](https://eur-lex.europa.eu/legal-content/EN/TXT/?uri=CELEX%3A52023DC0669&qid=1702455143415) (u daljnjem tekstu: Akcijski plan), objavljenog u listopadu 2023., je pružiti potporu poduzećima iz EU-a u vjetroenergetskom sektoru i povećati njihovu konkurentnost kako bi se osiguralo da vjetroenergetska industrija u EU-u može i dalje imati važnu ulogu u zelenoj tranziciji.

U Akcijskom planu utvrđuju se i mjere koje bi trebalo hitno poduzeti da se postigne taj cilj,: i. ubrzanje postavljanja opreme za energiju vjetra zahvaljujući povećanju predvidljivosti i bržem izdavanju dozvola; ii. poboljšanje osmišljavanja dražbi; iii. omogućavanje pristupa financiranju; iv. stvaranje pravednog i konkurentnog međunarodnog okruženja; v. vještine i vi. angažman industrije i obveza država članica.

Kao jedna od mjera Akcijskog plana predviđena je i **Povelja EU-a o energiji vjetra**. Kako bi se povećalo postavljanje i kapaciteti proizvodnje opreme za energiju vjetra u EU-u, Komisija poziva države članice i predstavnike vjetroenergetske industrije da preuzmu dobrovoljne obveze u okviru povelje o energiji vjetra.

Na marginama Vijeća za energetiku 19. prosinca 2023., u nazočnosti povjerenice za energetiku Kadri Simson, 26 država članica (sve DČ, osim HR) je potpisalo Povelju. Također [više od 300 poduzeća iz sektora energije vjetra](https://energy.ec.europa.eu/document/download/efcd38e2-6f38-44d3-9bfa-ef3d8d21a30b_en?filename=Charter_logos_final_02.pdf&prefLang=hr)  izrazilo je potporu Povelji. Povelju će u ime RH potpisati ministar gospodarstva i održivog razvoja Damir Habijan na sastanku Vijeća EU za promet, telekomunikacije i energetiku (Energetika) 4. ožujka 2024.

**Stajalište RH:**

RH pozdravlja predmetnu inicijativu, te iskazuje spremnost na priključivanje i potpisivanje inicijative, obzirom da ima ambiciju i ulaže značajne napore u jačanje kapaciteta obnovljivih izvora energije, a posebice zato što postoji potencijal za razvoj energije vjetra u RH.

Uvidom u izdana energetska odobrenja za vjetroelektrane i provjerom mogućnosti realizacije tih projekata za razdoblje 2024-2026 očekuje da će se instalirati 450 MW na kopnu RH, dok će se razvoj ostalih kapaciteta uređivati na način da ne smiju dovesti u pitanje osnove prostornog razvoja RH sukladno Strategiji prostornog razvoja RH, odnosno važećem zakonodavstvu i podzakonskim propisima iz područja prostornog uređenja i graditeljstva te ocjenu utjecaja na okoliš i prirodu sukladno važećem okolišnom zakonodavstvu.

Planirane mjere ne smiju dovesti u pitanje ocjenu utjecaja na okoliš i prirodu sukladno važećem okolišnom zakonodavstvu, te RH provodi projekt Mapiranja ranjivosti prostora zasolarne elektranei vjetroelektrane, a predloženi postupci povećanja predvidljivosti i bržeg izdavanja dozvola moraju obuhvatiti i provedbu složenih postupaka izrada preliminarnih studija i prostornih planova u skladu sa zakonskom regulativom iz područja prostornog uređenja pojedine države članice.

1. Scenarij MIX u scenarijima politike za provedbu europskog zelenog plana (dostupno na <https://energy.ec.europa.eu/data-and-analysis/energy-modelling/policy-scenarios-delivering-european-green-deal_en>). [↑](#footnote-ref-1)
2. *World Energy Transition Outlook 2023* agencije IRENA. [↑](#footnote-ref-2)